**EVROPSKI DRŽAVLJANI IN AKTERJI NA PODROČJU KULTURE: “PODPORA KULTURI JE PODPORA EVROPI!”**

Spoštovani XXX,

kultura je temelj evropske enotnosti, saj je na njej osnovan naš občutek, da pripadamo skupnemu projektu. Kultura, ki predstavlja neznansko ekonomsko vrednost, krepi enotnost skupnosti, medkulturno razumevanje in solidarnost. Kultura spodbuja demokratično udeležbo. V obdobju rastoče polarizacije in izzivov, s katerimi se srečuje svoboda izražanja, je varovanje umetniške svobode in raznolikosti ključnega pomena. Kultura zato potrebuje ustrezno finančno zavezo, da bo lahko zagotavljala trajnost evropskega projekta.

O vplivu kulture na različna področja politik EU obstajajo trdni dokazi. V oceni vpliva z naslovom “[Vrednost in vrednote kulture](http://ced-slovenia.eu/wp-content/uploads/2018/02/CAE_The-Value-and-Values-of-Culture_Full.pdf)”[[1]](#footnote-1) je utemeljenih [20 razlogov](https://cultureactioneurope.org/projects/1-percent-for-culture-campaign/20-reasons-why/), zakaj si kultura zasluži finančno podporo v prihodnjem proračunu EU po letu 2020. Večrazsežnostna narava ukrepov EU na področju kulture zahteva stabilen in samostojen program za kulturo ter zavedanje o prečenju kulture z drugimi področji delovanja v okviru EU.

Zainteresirani evropski državljani, kulturni izvajalci, umetniki, odločevalci, raziskovalci in študenti so že podprli [kampanjo](http://ced-slovenia.eu/skupna-evropska-prihodnost-je-mogoca-le-z-dolgorocno-trdno-financno-podporo-kulturi/), s katero Culture Action Europe poziva Evropsko komisijo k prepoznanju dodane vrednosti kulturnih investicij v EU s pomočjo naslednjih ukrepov:

• **Absolutno podvojen proračun za kulturo,** saj je trenuten program EU, namenjen kulturi, preobremenjen in močno podhranjen, kljub temu, da je dokazano učinkovit in ustrezen.

• **Zaveza, da se 1 % proračuna vsakega področja politik EU nameni kulturi**, saj ima ta pozitiven vpliv na zdravje in dobrobit, socialno kohezijo in enakost, izobraževanje, spodbujanje demokratičnih načel, mednarodne odnose, pa tudi na rast in zaposlovanje, raziskovanje in inovacije.

Evropska komisija je 22. maja predlagala [Novo evropsko agendo za kulturo](https://eur-lex.europa.eu/legal-content/SL/TXT/PDF/?uri=CELEX:52018DC0267&from=EN), 30. maja pa [novi program Ustvarjalna Evropa](file:///C:\Users\Mateja\AppData\Local\Microsoft\Windows\INetCache\Content.Outlook\XWWUZ921\europa.eu\rapid\press-release_IP-18-3950_sl.htm) za obdobje 2021–2027 in s tem kulturi zastavila zahtevne cilje na socialnem področju kot tudi na področjih mednarodnih odnosov in gospodarstva. Ti načrti se posvečajo ključnim izzivom za prihodnost, kot so digitalni prehod in potreba po vzpostavljanju sinergij med kulturo, izobraževanjem ter raziskavami, razvojem in inovacijami, kar so vse ključna področja za zagotavljanje skupnih evropskih sredstev v prihodnosti. Novi pristop pa zahteva ustrezno financiranje. Poleg tega so, kot je razvidno iz [vmesnega vrednotenja programa Ustvarjalna Evropa (2014–2020)](https://eur-lex.europa.eu/legal-content/EN/TXT/HTML/?uri=CELEX:52018DC0248&from=EN), ki je bilo predstavljeno 30. aprila, trenutne prednostne naloge kronično podhranjene. Dvojno povečanje prihodnjega programa Ustvarjala Evropa je torej nujno, če želimo zagotoviti dodano vrednost za EU in vpliv tako na trenutna kot prihodnja evropska področja delovanja.

Na podlagi [stališča Culture Action Europe](https://cultureactioneurope.org/news/boosting-the-eu-culture-budget-a-call-from-europes-cultural-creative-sectors/) o večletnem finančnem okviru odločno zagovarjamo pobude sektorja, kot je [odprto pismo](https://cultureactioneurope.org/files/2018/04/Boosting-the-EU-culture-budget-A-call-from-Europes-cultural-creative-sectors.pdf) predsedniku Junckerju, ki ga je podpisalo 70 organizacij evropskega kulturnega in ustvarjalnega sektorja, ter [stališče združenja IETM](https://www.ietm.org/en/themes/post-2020-multiannual-financial-framework-call-for-support-for-culture), ki glede oblikovanja programa za kulturo v obdobju po letu 2020 poziva k okrepljenim sredstvom in vsaj dvakratnemu povečanju proračuna.

Lep pozdrav,

XXX

**--------------------------------**

Pismo je del kampanje **Culture Action Europe (CAE)**, ki je največje evropsko združenje kulturnih organizacij, umetnikov, aktivistov, akademikov in odločevalcev. CAE kot edina evropska medsektorska mreža predstavlja vse sektorje v kulturi in je referenčna točka za informirano mnenje in razpravo o umetnosti in kulturni politiki v Evropi.

Več o CAE in kampanji: [cultureactioneurope.org](https://cultureactioneurope.org/)

V podporo kampanji in kot član CAE je pismo v slovenščino prevedel **Zavod Motovila**, Center za spodbujanje sodelovanja v kulturnem in ustvarjalnih sektorjih.

Več o Motovili: [www.motovila.si](http://ced-slovenia.eu/zavod-motovila/)

**--------------------------------**

1. V izvirniku *The Value and Values of Culture* (CAE in BO, 2018). [↑](#footnote-ref-1)